**Predkladacia správa**

Vypracovanie a uzavretie novej zmluvy o štátnej hranici s Českou republikou sa navrhuje najmä z dôvodu zjednodušenia schvaľovacieho procesu a sprístupnenia aktualizovaných údajov o štátnej hranici v hraničnom dokumentárnom diele, ktoré je verejne prístupné. Podstata zmeny spočíva v tom, že hraničné dokumentárne dielo, ktoré je v súčasnosti možné aktualizovať až po ukončení komplexného preskúšania celej štátnej hranice, viac nebude súčasťou medzinárodnej zmluvy.

Z hľadiska obsahu dokumentov k novej zmluve a garancie priebehu hraničnej čiary bude tvoriť prílohy novej zmluvy o štátnej hranici s Českou republikou prehľadná mapa a zoznam súradníc hraničných bodov. Uvedené prílohy považujú obe zmluvné strany za dostatočné, nakoľko charakter hraničnej čiary je od roku 2011 nepohyblivý. Hraničné dokumentárne dielo obsahujúce podrobné údaje o priebehu a vyznačení štátnej hranice bude vyhotovované naďalej, ale ako technický dokument hraničnej komisie. Tým sa zjednoduší a výrazne urýchli zverejňovanie aktualizovaných údajov o štátnej hranici.

Predkladaný návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s Ústavou Slovenskej republiky, ústavnými zákonmi a s normami medzinárodného práva a právom Európskej únie.

Zmluva je bilaterálnou medzinárodnou zmluvou prezidentskej povahy. Zmluva je tiež politickou medzinárodnou zmluvou podľa článku 7 odseku 4 Ústavy Slovenskej republiky, a teda sa vyžaduje súhlas Národnej rady Slovenskej republiky pred jej ratifikáciou prezidentkou Slovenskej republiky.

Vykonanie obvyklých formálnych úkonov súvisiacich s uzavretím zmluvy zabezpečí Ministerstvo vnútra Slovenskej republiky v súčinnosti s Ministerstvom zahraničných vecí a európskych záležitostí Slovenskej republiky v súlade s platnými právnymi predpismi a Pravidlami pre uzatváranie medzinárodných zmlúv a zmluvnú prax schválenými uznesením vlády Slovenskej republiky č. 743 z 21. októbra 2009.

Predkladaný materiál nemá vplyvy na rozpočet verenej správy, na podnikateľské prostredie, sociálne vplyvy, nemá vplyvy na životné prostredie, nemá vplyvy na informatizáciu spoločnosti, nemá vplyvy na služby verejnej správy pre občana, a ani vplyvy na manželstvo, rodičovstvo a rodinu.

Vláda Slovenskej republiky svojím uznesením č. 499 zo 04. októbra 2023 súhlasila s uzavretím Zmluvy. Zmluva medzi Slovenskou republikou a Českou republikou o štátnej hranici bola podpísaná 09. novembra 2023 v Prahe.